Skrevet af Dorte Roholte

Familien von Hansen
FÅR EN BABY

Illustreret af Susanna Hartmann

CARLSEN

Viktoria er fem år. Hun er sikker på, at der skal ske noget godt i dag.

Hun har kunnet mærke det hele dagen i børnehaven. Hendes lillebror Anton er fire år og går i den samme børnehave.

Det er mor, der kommer og henter dem i dag.

”Mor, har du købt noget spændende til mig?” spørger Viktoria, mens de kører hjem i bilen.

”Jeg vil også have noget,” siger Anton.

Mor ryster på hovedet og siger, at hun har haft meget travlt på arbejdet hele dagen og slet ikke har haft tid til at købe noget som helst.

Hjemme er far ved at lave mad. Det er spaghetti med kødsovs og små pølser.

”Hurra, vi skal have min livret!” råber Anton.

”Og vi skal have is med jordbær til dessert,” siger far.

Det er Viktorias livret. Mon det er det gode, der skal ske i dag?

Nej, hun tror, det er noget andet. Hun ved bare ikke, hvad det er.

”Nu kan vi godt gå til bords,” kalder far.

Mor slukker sin mobiltelefon og lukker sin computer sammen.

Det gør hun ellers ikke ret tit.

Far har dækket fint bord med lys og servietter. Viktoria har en spændt fornemmelse i maven. Den fylder så meget, at hun ikke kan spise ret meget. Ikke af det første, i hvert fald.

Da de næsten har spist al isen og alle jordbærrene, ser mor og far på hinanden.

”Vi har faktisk en overraskelse,” siger far og smiler til dem.

”En dejlig overraskelse,” siger mor og smiler også. ”Far og jeg synes, vi har plads til én til her i huset. Synes I ikke også det, Anton og Viktoria?” Viktoria springer op.

”Jubiiiii, jeg vidste det! Jeg må få en kattekilling! Åh, en lille, sød kat, den skal hedde Misseput og sove i min seng. Jeg vil kæle med den hele dagen og altid!” Anton springer også op.

”Nej, det skal være en hundehvalp. En hund, som jeg kan lege med ude på græsset og gå tur med. Den skal hedde Fister, og den skal sove inde på mit værelse hele natten!”

Far og mor ser igen på hinanden.

”Vi skal hverken have hund eller kat,” siger mor så. ”Det er noget, der er meget bedre. Vi skal have en lillebror.”

Der bliver stille lidt.

”Hvorfor det?” siger Anton så.

”Vi har da børn nok,” siger Viktoria. ”Kan vi ikke godt få en kat i stedet for?”

”Det bliver da dejligt med sådan en lille baby,” siger mor.

”Øv,” siger Anton.

FAMILIEN VON HANSEN FÅR EN BABY

Tekst © 2010 Dorte Roholte og Forlaget Carlsen

Illustrationer © 2010 Susanna Hartmann og Forlaget Carlsen

Forlagsredaktion: Gitte Ladefoged

Grafisk tilrettelægning: Charlotte Flemmer

ePub-produktion: Rosendahls – BookPartnerMedia

ISBN: 9788711386323

1. e-bogsudgave, 2012

Denne bog er beskyttet af lov om ophavsret.
Kopiering til andet end personlig brug må kun ske
efter aftale med Lindhardt og Ringhof samt forfatter.

www.carlsen.dk

www.lindhardtogringhof.dk

Forlaget Carlsen – et forlag under Lindhardt og Ringhof Forlag A/S, et forlag i Egmont